Watertoevoer na Jhb gesny vanweë herstelwerk | Netwerk24
Deur Marietie Louw-Carstens 18 Junie 2019 19:44
Johannesburg Water waarsku inwoners van die Goudstad en omliggende dele om voorsiening te maak vir wanneer Rand Water die watertoevoer volgende week vir 54 uur gaan afsny.
Luidens ’n verklaring van Johannesburg Water is die onderbreking van die watertoevoer vanaf Rand Water, wat die grootste verskaffer van water aan verskeie dele in Gauteng is, nodig vir herstelwerk.
Nico de Jager, raadslid vir omgewing en infrastruktuur, sê die watertoevoer sal op 24 Junie toegedraai word en dit sal waterverskaffing 54 uur lank beïnvloed.
Daar moet ’n vleuelklep van 2 500 mm geïnstalleer word van Lethabo na die Vereeniging-waterpompstasie.
Dit gaan veroorsaak dat minder water na Johannesburg gepomp kan word en al die reservoirs sal geraak word.
“Dit beteken nie dat daar 54 uur geen water gaan wees nie, maar weens die lang ure wat nodig is vir die herstelwerk, sal sommige gebiede ’n tekort aan water hê of die waterdruk sal laer as gewoonlik wees,” sê De Jager.
Inwoners word gemaan om water spaarsamig te gebruik wanneer die herstelwerk gedoen word om te voorkom dat die krane opdroog.
Die herstelwerk sal ander munisipaliteite in Gauteng ook raak. Benewens Johannesburg sal Emfuleni (Vereeniging), Mogale (Krugersdorp) aan die Johannesburgse Wes-Rand, Metsimaholo (Sasolburg) in die Vrystaat en Rustenburg in Noordwes geraak word.
Enige lekkasies kan by Johannesburg Water se oproepsentrum by 011 375 5555 aangemeld word.
Die noodnommer wat gebel kan word, is 0860 562 874.
Meer oor: Johannesburg | Johannesburg Water | Watertoevoer